冬至後雪
作者：葛立方
朝代：宋

paragraphs: 客寐失通宵，寒聲動泬寥。
雲容頹玉宇，雪陣攪層霄。
點點楷灰落，亭亭柳絮飄。
文窗斜擊紙，老樹巧裝條。
墮嶺篩寒髻，凌波洒碧綃。
風狂初索索，雨細漸瀌瀌。
入酒應愁凍，當爐覺易消。
蕭森聲勢密，飄瞥路岐遥。
蓑冷翁仍釣，山迷客罷樵。
裁紈鋪縞素，脩月屑琨瑶。
市小瓊樓合，時和玉燭調。
三章歌睿製，五板賀寒朝。
吠犬驚南嶺，騎馿憶灞橋。
終南憂壓腦，少室衒齊腰。
嗟我星霜老，經時鬢髮凋。
摘蔬和凍煮，收葉带蘇燒。
路滑難求馬，衣單悔貰貂。
暖寒誰掃徑，莫負紫金蕉。